Jeppe Bruus (S), 2023-04-20:
Tak for en rigtig god debat.
Jeg kan se, at der er en række af dem, der faktisk har debatteret, som ikke længere er i salen – det er jeg lidt ked af – men, altså, jeg har nu tænkt mig at svare dem alligevel; vigtigere var det åbenbart heller ikke for dem.
Men så vil jeg bare starte med at takke hr. Lars Edberg for i virkeligheden at komme med et af de gode argumenter for, hvorfor afgifter virker.
Ordføreren har jo lige sagt det sort på hvidt.
Ordføreren har købt en elbil, fordi han gerne vil slippe for at betale nogle penge i afgift.
Så medgiver jeg, hvis ret skal være ret, at det så ikke handler om klima, men at det handler om pengepungen.
Men uanset hvad ens bevæggrund er, er det jo ret godt bevis for, at en afgift virker.
Og så er jeg helt enig med ordføreren i, at det selvfølgelig også kræver, at man kan lade sin elbil eller ellastbil op.
Men er det ikke lidt bizart at kritisere en afgift for, at den ingen effekt har, med det argument, at man selv har købt en elbil på grund af afgiften?
Men jeg vil bare sige tak, for jeg synes faktisk, at det er et meget godt vidnesbyrd om, at afgifter virker, og derfor vil jeg egentlig også gerne takke for modtagelsen af det her lovforslag, som vi jo så førstebehandler, fordi vi ved hjælp af afgifter også fremmer den grønne omstilling.
Og den grønne omstilling af den tunge vejtransport er et vigtigt og nødvendigt skridt på vejen til at realisere dels klimalovens mål om en 70-procentsreduktion af drivhusgasser i 2030, dels regeringens mål om at rykke målet om klimaneutralitet frem til 2045 fra det oprindelige fastsatte mål om klimaneutralitet i 2050.
I mine første måneder som skatteminister i 2022 tog vi med den grønne skattereform et vigtigt skridt – det var faktisk den største klimaaftale i sidste periode – mod realiseringen af klimalovens mål.
Det vil vi nu supplere med endnu et vigtigt skridt i form af en kilometer- og CO 2 -differentieret vejafgift for lastbiler, der skal bidrage til den grønne omstilling af den tunge vejtransport.
Hvis vi skal indfri vores ambitiøse klimamålsætning – og det skal vi – som Folketinget har sat for Danmark med klimaloven, så kræver det, at alle sektorer bidrager, herunder også den tunge vejtransport.
Derfor vil jeg igen sige til ordføreren for Nye Borgerlige, at det så også er lidt bizart at høre, at det her er en afgift, der hundrede procent handler om at få penge i statskassen, og som er nul procent klimavenlig.
Det synspunkt kan man selvfølgelig godt antage; man kan også sige, det er et spørgsmål om greenwashing.
Man kan også kalde det for noget andet, nemlig fake news eller benægtelse af, at de beregninger, man tror på, ligger til grund.
Der har også her i debatten været et indtryk af, at det handler om, at alle de penge bare skal gå til skattelettelser.
Der er jeg nødt til at sige til ordførerne, at de simpelt hen er nødt til at læse loven og den aftale, der er indgået, for det her er et kompleks af den aftale omkring grøn vejtransport, der blev indgået tilbage i 2020, og alle pengene herfra går så til, at hr. Lars Edberg har kunnet købe en elbil uden afgift, nemlig ved at sænke afgifterne og sørge for, at der kommer større iblanding i benzinen, og ved at sørge for, at nogle af de eksternaliteter, som den tunge vejtransport medfører af slitage osv., bliver dækket.
Det er det, pengene går til.
Derfor kræver det altså lidt mere øvelse at forholde sig til, hvad det er, vi behandler her.
Det er jo netop derfor, vi har lavet den her aftale, hvor vi med den kilometerbaserede vejafgift for lastbiler her fra marts har aftalt at indføre en kilometerbaseret vejafgift for lastbiler på 12 t og derover fra 2025.
Det omfattede vejnet – i en periode på 3 år at regne fra den 1. januar 2025 – udgør størstedelen af statsvejnettet og øvrige vejnet, som vi også var inde på, altså ca. 10.000 km.
Og vejafgiften indebærer altså, at lastbiler fremover skal betale en afgift, efter hvor meget CO 2 de udleder og hvor langt de kører.
Det er sund logik, at den, der forurener, også skal betale mere end den, der gør sig umage for at undgå netop at forurene.
De udvidelser er ikke en del af lovforslaget, men vil blive udmøntet i lovforslag på et senere tidspunkt.
Ud over vejafgiften ønsker regeringen og aftalepartierne også at implementere ændringer af de nationale regler om henholdsvis vægt og dimensionering af lastbiler.
Det indebærer effektivisering af vejgodstransporten til glæde for transporterhvervet og bidrager med CO 2 -reduktioner.
Regeringen ønsker at fremrykke implementeringen af ændringerne, så erhvervet kan få glæde af effektiviseringen af vejgodstransporten allerede fra 2024.
Under debatten spurgte Sigurd Agersnap fra SF den socialdemokratiske ordfører om, hvordan det hænger sammen.
Vi har i aftalen aftalt med hinanden, at når vi skal implementere ændringerne og have det på plads, skal vi drøfte det med aftalekredsen, og det kommer vi selvfølgelig til at gøre.